**MOLITEV ZA MIR**

Gospod, Knez miru, ko spremljamo novice o vojni, molimo in se darujemo za mir med ljudmi.  
Prosimo te, da prevlada logika ljubezni in solidarnosti nad logiko geopolitične prevlade v svetu.  
Prosimo za spremembo v srcih in razumu tistih, ki odločajo o vojni in miru, da zavzamejo držo dialoga in miroljubnega reševanja nesporazumov.

Vsi ljudje smo Tvoji otroci in tvoji otroci so sedaj na obeh straneh vojnih linij.  
Vsi trpijo zaradi vojne, najbolj pa družine na obeh straneh,  
ki bodo pretrpele izgubo bratov in sester, očetov in mater, mož in žena, otrok, domov, sosesk in mirnega sobivanja.

Zato Ti, Gospod, Gospodar miru in ljubezni odpri oči vsem,  
predvsem pa odgovornim za vojno, da bodo spoznali svoje napačne poti in da bo prevladal mir.  
Naj vsi spoznajo, da imamo samo en skupni dom in da je  
veliko več stvari, ki nas povezujejo kot delijo.

Prosimo Te, Ljubezen sama, naj dobri ljudje ne pogledajo vstran  
in da se ves svet zedini v prizadevanju za mir v Ukrajini  
in vsepovsod po svetu, kjer ljudje trpijo zaradi vojn in nasilja,  
tudi v pozabljenih vojnah daleč vstran od naših oči.

V tej težki uri, Gospod, usliši našo molitev,  
ker ti si Ljubezen in kralj miru. AMEN